A hatóság feloldotta a madárinfluenza okán felállított megfigyelési körzetek nagy részét

Tekintettel arra, hogy a dél-alföldi területen december eleje óta nem fordult elő újabb madárinfluenza kitörés és az előírt intézkedések is megtörténtek, a Nébih feloldotta a madárinfluenza miatt felállított megfigyelési körzetek nagy részét.

A négy vármegyét (Bács-Kiskun, Békés, Csongrád-Csanád és Jász-Nagykun-Szolnok) érintő, összeolvasztott megfigyelési körzet területén a hatóság december 7. óta nem állapított meg újabb kitörést, így a körzet nagy részének feloldására került sor. Mindössze az egyik, betegséggel érintett állattartó telepen nem fejeződött be a feloldás előtt kötelezően elvégzendő végfertőtlenítés, ezért e telep körül annak megtörténtéig fennáll egy 10 km sugarú megfigyelési körzet. A Nébih felhívja az állattartók figyelmét, hogy az országban továbbra is jelen van a madárinfluenza vírusa, így a biológiai biztonsági intézkedések betartása kiemelten fontos. A magas kockázatú vármegyékben a baromfik kötelező zártan tartása is érvényben marad mindaddig, amíg nagy a kockázata a baromfiállományok vadon élő madaraktól való megfertőződésének. A madárinfluenzával kapcsolatban minden további információ elérhető a Nébih portál tematikus aloldalán: https://portal.nebih.gov.hu/madarinfluenza

Sajtókapcsolat:

* +36 70 436 0384
* nebih@nebih.gov.hu

Eredeti tartalom: Nemzeti Élelmiszerlánc-biztonsági Hivatal

Továbbította: Helló Sajtó! Üzleti Sajtószolgálat

Ez a sajtóközlemény a következő linken érhető el:https://hellosajto.hu/?p=18407